স্টাফ রিপোর্টার : কারাগারে আটক বিএনপি চেয়ারপার্সন ও সাবেক প্রধানমন্ত্রী বেগম খালেদা জিয়ার জীবন নিয়ে গভীর শঙ্কার কথা জানিয়েছে বিএনপি। একইসাথে দলের ভারপ্রাপ্ত চেয়াম্যান তারেক রহমানকে নিয়ে প্রধানমন্ত্রীর বক্তব্য ‘প্রতিহিংসার আরেকটি রোডম্যাপ’ হিসেবে দেখছে দলটি। প্রধানমন্ত্রী শেখ হাসিনার বক্তব্যের প্রতিক্রিয়ায় গতকাল সকালে দলের কেন্দ্রীয় কার্যালয়ে এক সাংবাদিক সম্মেলনে বিএনপির সিনিয়র যুগ্ম মহাসচিব রুহুল কবির রিজভী এই মন্তব্য করেন। তিনি বলেন, এখন তার ( শেখ হাসিনা) টার্গেট হচ্ছে বিএনপির ভারপ্রাপ্ত চেয়ারম্যান তারেক রহমান, তাকে টার্গেট করে প্রধানমন্ত্রীর যে মনের ক্ষোভ, তার যে মনের প্রতিহিংসা- এটা চরিতার্থ করতে তিনি আরেকটা রোডম্যাপ খোলার চেষ্টা করছেন। আমি বলতে চাই, সেটাতে লাভ হবে না, এটাতে কখনো লাভ হয়নি। কারণ প্র্িথবীর সব দেশ তো শেখ হাসিনার মতো নিষ্ঠুর একনায়কতান্ত্রিক গণতান্ত্রিক দেশ নয়। পৃথিবীর অন্যান্য দেশ গণতান্ত্রিক দেশ, সেখানে মানবিক মূল্যবোধ আছে, সেখানে অনেককিছু মানবাধিকারের সাথে জড়িত আছে। তারা জানে এই সরকারের প্রকৃতি কী, এই সরকারের নিষ্ঠুতার কী এদেশে কি ধরনের বীভৎস পৈশাচিকতা শাসন বিদ্যমান আছে সেটা তারা জানে।